भाजपा उम्मीदवार को हुई जेल, सबरीमाला की एक महिला भक्त पर किया था हमला  
केरल के भाजपा उम्मीदवार को हुई जेल
पिछले साल सबरीमाला भक्त पर किया था हमला
कोझिकोड से हैं लोकसभा के प्रत्याशी
कोझिकोड से भाजपा के लोकसभा उम्मीदवार प्रकाश बाबू को यहां की एक अदालत ने सबरीमाला की एक महिला भक्त पर हमले के मामले में गुरुवार को जेल भेज दिया. महिला भक्त पर हमला पिछले साल नवंबर में हुआ था. पिछले साल सर्वोच्च न्यायालय के निर्देश पर सबरीमाला मंदिर सभी उम्र की महिलाओं के लिए खोले जाने के खिलाफ प्रदर्शन में शामिल रहने के मामले में प्रकाश बाबू ने जमानत याचिका दायर की थी.
बाबू भारतीय जनता युवा मोर्चा (भाजयुमो) की राज्य इकाई के अध्यक्ष भी हैं. उन्होंने गुरुवार को कोझिकोड लोकसभा निर्वाचन क्षेत्र में प्रचार अभियान शुरू किया. इसी बीच उन्होंने खुद को पम्बा पुलिस थाने में पेश किया, जहां उनके खिलाफ मामला दर्ज है.
पुलिस ने बाद में उन्हें रन्नी सीजेएम कोर्ट में पेश किया गया, जहां अदालत ने उन्हें जमानत देने से इनकार कर दिया और बाबू को 14 दिन की न्यायिक हिरासत में भेज दिया.